b'\n_START_ARTICLE_\n\xc5\xa0ventorius\n_START_PARAGRAPH_\n\xc5\xa0ventorius \xe2\x80\x93 teritorija aplink \xc5\xa1ventov\xc4\x99, ba\xc5\xbeny\xc4\x8di\xc4\x85 ar koply\xc4\x8di\xc4\x85._NEWLINE_\xc5\xa0ventorius paprastai yra aptvertas m\xc5\xabrine, akmenine, metalo aptvar\xc5\xb3 tvora, gali b\xc5\xabti apsodintas gyvatvore. Esant tokiai apjuostai teritorijai, b\xc5\xabtinai yra bent keli vartai, varteliai \xe2\x80\x93 pagrindiniai, \xc5\xa1oniniai ar kt._NEWLINE_\xc5\xa0ventorius gali b\xc5\xabti tiek taisyklingo, tiek netaisyklingo plano (pvz., sta\xc4\x8diakampio tipo), kampuose kai kur stovi bok\xc5\xa1tai, m\xc5\xabriniai vartai; tarp bok\xc5\xa1t\xc5\xb3 \xe2\x80\x93 \xc5\xa1ventoriaus prieangis._NEWLINE_\xc5\xa0ventoriuje gali b\xc5\xabti kapin\xc4\x97s; kai kur b\xc5\xabna apsodintas med\xc5\xbeiais._NEWLINE_Per did\xc5\xbei\xc4\x85sias \xc5\xa1ventes paprastai \xc5\xbemon\xc4\x97s, negalintys patekti \xc4\xaf ba\xc5\xbeny\xc4\x8di\xc4\x85, i\xc5\xa1kilming\xc5\xb3 pamald\xc5\xb3 klausosi \xc5\xa1ventoriuje, kartais vos sutelpa netgi ir \xc5\xa1ventoriuje. XX a. pabaigoje daug kur prie ba\xc5\xbeny\xc4\x8di\xc5\xb3 buvo \xc4\xafrengti lauko garsiakalbiai, per kuriuos gird\xc4\x97ti pamaldas vedan\xc4\x8dio kunigo, choro balsai, \xe2\x80\x93 taip galima dalyvauti ir \xc5\xa0v. Mi\xc5\xa1i\xc5\xb3 aukoje net ir nesant \xc5\xa1ventov\xc4\x97je._NEWLINE_Atlaid\xc5\xb3 procesijos paprastai vyksta tik ba\xc5\xbeny\xc4\x8dios \xc5\xa1ventoriuje, i\xc5\xa1kilmingai einant aplink ba\xc5\xbeny\xc4\x8di\xc4\x85 ir ne\xc5\xa1ant relikvijas, adoruojant.'